5.10.2022.
HR
Službeni list Europske unije
L 258/9
35.
prima na znanje činjenicu da ne postoji sustav kojim bi se zajamčilo da zastupnici koji su privremeno odsutni iz opravdanih razloga, kao što su rodiljni i roditeljski dopust, mogu nastaviti obavljati svoje osnovne dužnosti; smatra to problematičnim jer može negativno utjecati na zastupljenost građana u Parlamentu; ističe da postoji rizik od diskriminacije zastupnika i njihovih glasača ako takvi aranžmani nisu predviđeni; naglašava da glasovanje za zastupnicu u Parlamentu ne bi smjelo dovesti do manjka zastupljenosti, što je zabrinjavajuće s obzirom na to da su, osobito, mlađe zastupnice i njihovi glasači nerazmjerno pogođeni nedostatkom rodiljnog i roditeljskog dopusta u Parlamentu; podsjeća na to da se položaj nacionalnih parlamentarnih zastupnika u tim istim situacijama razlikuje po državama članicama; poziva Odbor Parlamenta za ustavna pitanja da osigura izvediva, privremeno ograničena rješenja za zastupnike koji su odsutni iz opravdanih razloga kako bi revidiranjem Poslovnika Parlamenta i Europskog izbornog zakona mogli sudjelovati u raspravama i glasovanju ili kako bi mogli biti privremeno zamijenjeni; podsjeća na to da su dnevnice i dalje povezane s fizičkom nazočnošću na mjestima rada Parlamenta;
36.
pozdravlja trud Parlamenta, a posebno osobni angažman bivšeg predsjednika Sassolija po tom pitanju, da osigura dnevne solidarne obroke i skloništa za žene u osjetljivom položaju na tri mjesta rada, kako je odlučilo Predsjedništvo; nadalje, pozdravlja činjenicu da se oko 65 vozača dobrovoljno prijavilo da voze liječnike, medicinske sestre i drugo medicinsko osoblje u njihove noćne smjene u bolnici u prvoj godini pandemije bolesti COVID-19;
37.
pozdravlja činjenicu da je Parlament na početku pandemije bolesti COVID-19 članovima osoblja podijelio tekstilne zaštitne maske za višekratnu uporabu; napominje da je nošenje medicinskih maski za lice EN14683 ili zaštitnih naprava za disanje FFP2 obvezno u zgradama Parlamenta kako bi se povećala zaštita zastupnika i osoblja te dodatno smanjilo ispuštanje zaraznih respiratornih čestica;
38.
pohvaljuje odluku službi Parlamenta da nastave omogućavati hibridne konferencije za medije nakon pandemije jer to novinarima koji nisu u Strasbourgu ili Bruxellesu omogućuje izvješćivanje o europskim poslovima; preporučuje da se audiovizualna i druga oprema u Bruxellesu, Strasbourgu i uredima za vezu Europskog parlamenta dodatno razvije, među ostalim povećanjem kapaciteta usluge VoxBox i modernizacijom prostorija za konferencije za medije u Strasbourgu i Bruxellesu kako bi one bile pogodnije za hibridne konferencije za medije;
Ekološki otisak poslovanja Parlamenta
39.
ističe da Parlament treba biti predvodnik u usvajanju sve više digitalnih, fleksibilnih i energetski učinkovitih radnih metoda i praksi održavanja sastanaka te učiti iz iskustava stečenih tijekom pandemije bolesti COVID-19 i kapitalizirati već provedena ulaganja u tehnologiju; napominje da su na inicijativu bivšeg predsjednika Sassolija fokusne skupine na temu „Promišljanje parlamentarne demokracije – jači Europski parlament nakon pandemije bolesti COVID-19” između travnja i srpnja 2021. raspravljale o budućnosti rada u Parlamentu za područje djelovanja svake od njih: plenarna sjednica, parlamentarne ovlasti, komunikacija, vanjska diplomacija i unutarnja organizacija; napominje da su fokusne skupine isporučile završno izvješće s preporukama o čijoj će provedbi raspravljati Predsjedništvo;
40.
poziva Parlament da preispita svoje ciljeve u okviru sustava upravljanja okolišem i neovisnog ocjenjivanja (EMAS) za 2023.
u kontekstu pandemije bolesti COVID-19; ponovno poziva na izmjenu trenutačnog plana za smanjenje emisija CO2 radi postizanja ugljične neutralnosti primjenom međunarodno priznate metode nakon što ona bude potvrđena, kao što je to, primjerice, mehanizam za određivanje interne cijene ugljika na temelju kojeg poduzeća dobrovoljno određuju cijenu svojeg ugljičnog otiska i time utvrđuju vrijednost svojih emisija stakleničkih plinova;
41.
napominje da su tri zgrade Parlamenta u Bruxellesu (Martens, Campoamor i vrtić Wayenberg) nedavno dobile međunarodno priznatu ekološku certifikaciju za održivost BREEAM Excellence, što potvrđuje dugogodišnju politiku i mjere Parlamenta za postupno pretvaranje svojeg portfelja zgrada u dobre primjere okolišno prihvatljive gradnje; napominje da su trenutačno na lokaciji Parlamenta u Bruxellesu četiri zgrade (četvrtina ukupnog broja zgrada – Spinelli, Campoamor, Arendt, Montoyer-Science) opremljene fotonaponskim pločama i da te instalacije čine ukupnu površinu manju od 2 % ukupne površine krovova zgrada Parlamenta u Bruxellesu; napominje da će tri nove fotonaponske instalacije (100 m2 na zgradi Montoyer 70, 200 m2 na zgradi Spinelli i zamjena 52 m2 postojećih solarnih ploča na zgradi Brandt fotonaponskim pločama) biti dovršene do kraja 2022. (što je povećanje ukupne površine opremljene fotonaponskim pločama za 64 % u 2022.);